Sorgin berdexka

Sorgin berdexka (Stropharia aeruginosa) Strophariaceae familiako onddo espezie bat da. Erraz identifikatzeko modukoa, kolore berde-urdinxka duen kapela du eta ertzean mataza zuri tipikoak ditu eta mintzezko eraztuna. Sukaldaritzan interesik gabea.

 Deskribapena 
Kapela: 3 eta 8 cm arteko diametrokoa, ganbila, laua. Hasieran ezkata lits dunekin, gero ezkata gabe; kolore berde-gris ederrekoa, ertz urdin-berdexkarekin, zahartzean zurbildu eta horitu egiten da, azala geruza lodi eta muzilagodun batez estalita dago, oso ondo ikusten da eguraldi euritsuarekin. Azalak ertza gainditu egiten dio eta errezel orokorraren mataza itxurako hondar zuriak ditu.

Orriak: Lodiak, itsatsiak, zurixkak, gero marroi-purpura kolorekoak ertz zurixkarekin.

Hanka: Zilindrikoa, hutsa, likatsua, sarritan behealdea okertuta; kolore urdin berdexka zurbilekoa, esporek purpura kolorez tindatutako eraztun batekin. Ilegabea eraztunaren gainetik eta behetik ezkata zarpailduekin.

Haragia: Ez oso lodia, kolore zurixka du eta errefau usain arina.

Etimologia: Stropharia terminoa. Neskatoak bularra estutzeko erabiltzen zuten “estrofio” hitzetik dator, ondo hauen eraztunagatik edo eraztunaren arrastoengatik. Aeruginosa epitetoa berriz latinetik dator eta gardinga esan nahi du.

 Jangarritasuna 
Sukaldaritzako interesik gabeko espeziea.

 Nahasketa arriskua 
Stropharia albocyanea perretxikoarekin, hau txikia eta hauskorra da, antz handia du eta autore batzuek espezie bera dela uste dute, baina meheagoa eta lirainagoa da. Beste bat oso antzekoa Stropharia cyanea da, kapela urdinxkagatik, eraztun errudimentuzko eta orrien ertz zurbilagoagatik bereizten da.

 Sasoia eta lekua 
Udan eta udazkenean. Batez ere basoetan, bideetatik gertu eta horien soilguneetan. Ez da hain ohikoa belardi eta larreetan.

 Banaketa eremua 
Ipar Amerika, Europa, Ipar Afrika, Hego Amerika, Asiako iparraldea, Zeelanda Berria.

 Galeria 

 Erreferentziak 

 Kanpo estekak 

Kategoria:Stropharia